### 16.    Beslutning om udarbejdelse af ny lokalplan for [adresse], jf. H11 i Budget 2020-2023

**Åbent**

Sagsnr.: 326-2020-5220        J.nr.: 01.02.05           Dokumentnr.:
326-2020-39279

**Sagstype**

Beslutning.

**Resume og sagens baggrund**

Kommunalbestyrelsen har besluttet, at der skal udarbejdes en
ny, revideret lokalplan for området ved [adresse], som kan understøtte
udviklingen i detailhandlen, liberalt erhverv og øget bosætning (jf. H11 i
Budget 2020-2023). Sagen lægger op til udvalgets beslutning om at igangsætte
udarbejdelsen af et lokalplanforslag.

**Indstillinger**

Chefen for Plan, Byg og Miljø indstiller, at der udarbejdes
et forslag til ny lokalplan for området omkring [adresse].

**Behandling**

Teknik- og Miljøudvalget.

**Sagsfremstilling**

*Indledning og kobling til andre planer mv.*

For at kunne udmønte kommunalbestyrelsens hensigtserklæring
er det nødvendigt at kortlægge, hvilke udfordringer der er i spil og hvilke
temaer, der særligt skal være i fokus. Som en del af processen skal det
endvidere drøftes, i hvilket omfang interessenter skal inddrages undervejs.

Den gældende Lokalplan nr. 48A-3 for [adresse]
omfatter hele strækningen [adresse] samt områderne nord og syd herfor, dvs. op
mod [adresse] og ned til [adresse] (se oversigtskort bilag 1). Lokalplanen
beskrives som en ”rammeplan”, der kan danne grundlag for en mere indgående
bearbejdning af lokalplanens indhold eller afsæt for større byggerier,
vejændringer og lignende ved en supplerende lokalplan.

Administrationen anbefaler, at en ny lokalplan udarbejdes
inden for samme, afgrænsede område.

I udarbejdelsen af et nyt plangrundlag er det centralt at
identificere, hvad der er formålet med at udarbejde en ny lokalplan, og hvad
der skal udgøre planens hovedgreb. Herunder at overveje, hvilke
problemstillinger der særligt skal iagttages, hvilke udfordringer en ny
lokalplan skal løse og hvilke potentialer den skal udfolde. Desuden er det
naturligvis centralt, at en ny lokalplan tager afsæt i kommuneplanen og spiller
sammen med andre eksisterende planer og administrationsgrundlag. Her kan
særligt nævnes Strategisk Helhedsplan for [adresse] (2019) og
Retningslinjer for veje, byrum og grønne områder (2019).

*De forskellige områder*

Det er nærliggende at betragte lokalplanens område i tre
overordnede delområder fra nord mod syd; a) Området mellem [adresse] og den
nordlige husrække i [adresse], b) byrummet/forretningsgaden [adresse] og c)
området mellem den sydlige husrække i [adresse] og [adresse], dvs. ”bagsiden”
med slipper, gårdrum og parkeringsareal. Inden for hvert område er der
forskellige tematikker, der særligt gør sig gældende, og herunder er det
relevant at overveje i hvilken udstrækning, der er behov for at revurdere
planlægningen. Emnerne kan vægtes forskelligt og lokalplanen kan have
forskellige grader af rummeligheds- og detaljeringsgrad.

Område a) er udbygget og
udmærket reguleret i gældende lokalplan, ligesom en del af området er erstattet
af nyere lokalplan for boligbebyggelse langs en del af [adresse]. Der er ikke
umiddelbart grund til at ændre plangrundlaget væsentligt her. Området indgår
dog også i tænkningen omkring at sikre og skabe nord-sydgående *forbindelser* i
midtbyen. I den strategiske helhedsplan nævnes fx muligheden for at skabe en
eller to nye forbindelser op til [adresse], som på den måde kan bindes sammen
med parkeringen i [adresse].

I område b) vil et væsentligt
tema være den mulige *anvendelse* af bebyggelsen i gaden. Det skal
overvejes, om man vil fastholde den traditionelle lagdelte opdeling af
bebyggelsen, med butikker i stueetagen i den centrale del af forretningsgaden –
eller om lokalplanen skal indeholde en mere dynamisk tilgang mht. hvilke
aktiviteter bygningsmassen kan anvendes til. Det er væsentligt at drøfte,
hvilken form for servicegade [adresse] skal være fremadrettet,

Et andet væsentligt tema er *de
fysiske rammer* som danner dette byrum. Gaden danner en vigtig rygrad med
gode kvaliteter. Fx er det afgørende, at gadens facadelinjer opretholdes, mens
det kunne være befordrende med en større tydelighed om bevaringshensyn og
betydningen af de individuelle huse. Det vil desuden være relevant at arbejde
med, hvordan bygningssider og passager kan blive mere ligeværdige. Den
strategiske helhedsplan har gode pointer og nedslag, der giver inspiration til,
hvad der er vigtigt for det liv og det flow vi ønsker, der skal udfolde sig i
byen. Den nuværende lokalplan har i mindre grad øje for bymidtens strukturer. I
en ny lokalplan bør det indgå, hvordan disse forskellige strukturer kan blive
til betydningsfulde kvaliteter. Det gælder gode forbindelser på forskellige
niveauer, så gaden får en god kobling og relation til omgivelserne; og den
grønne struktur – at løfte naturen ind i byen.

I område c) bør en ny lokalplan
have et særligt fokus. Her er det helt nærliggende at arbejde med *strukturer,
styrkede forbindelser* ogmuligheder for *byfortætning.* I dag
er området ved [adresse] og det store parkeringsareal diffust og udflydende. Det
er centralt at arbejde med rammer for, hvordan området kan få en anden
identitet og blive et mere stramt byrum på den gode måde. Den strategiske
helhedsplan giver et godt afsæt for at tænke i muligheder i dette område.

*Inddragelse af interessenter*

I forbindelse med arbejdet med bymidtestrategien mv. har der
været en bred inddragelse af interessenter. Og de input der er modtaget i den
forbindelse kan naturligt løftes ind i arbejdet med en lokalplan.
Administrationen vil hertil anbefale, at der i et videre lokalplanarbejde sker
en målrettet inddragelse af bygningsejere og butiksbestyrere mv. Interessenters
inddragelse er vigtig for at skabe ejerskab.

*Kort om det gældende plangrundlag*

I kommuneplanen er området
omfattet af to forskellige rammeområder, hhv. rammeområde K01.C01, nord for
[adresse] og rammeområde K01.C02, mellem [adresse] og [adresse]. Rammebestemmelserne
med beskrivelser af anvendelser, bebyggelsesforhold mv. er vedlagt som bilag 2a
og 2b.

Den gældende lokalplanen 48A-3
(jf. bilag 3) er vedtaget i 1989 og skal bl.a. sikre:

·
At bykernens centerområde udbygges som en sammenhængende helhed med
sluttet bebyggelse i gadelinje og en afrunding af bebyggelsen mod
parkeringsområderne.

·
At antallet af boliger fastholdes eller eventuelt øges

·
At stueetagen i de centrale forretningsgader kun anvendes til
butikker med detailudsalg. Der er således vist de facadestrækninger, hvor der
ikke må indrette liberale erhverv.

·
At opholdsarealerne forbedres.

·
At ny bebyggelse indpasses i området under hensyn til den
eksisterende bebyggelse og områdets karakter.

Redegørelsen beskriver bl.a., at en del af bygningerne er
karakterfulde, bevaringsværdige bygninger, og at den ældre bebyggelse er
karakteriseret ved at bygningerne er opført i gadelinje som sluttet bebyggelse,
hvilket der lægges vægt på at fastholde.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, Lokalplan 48A-3 | 326-2020-55261 |
| Bilag 2a - Kommuneplanramme K01.C01 nord for [adresse] 326-2020-56382 |
| Bilag 2b - Kommuneplanramme  K01.C02 syd for [adresse] 326-2020-56383 |
| Bilag 3 - Lokalplan nr. 48A-3 for Kordilgadeområdet | 326-2020-56384 |